A Fogyatékos Emberek Szervezeteinek Tanácsa H/3586. számú országgyűlési határozati javaslat az Országos Fogyatékosságügyi Program (2015–2025.) c. dokumentummal kapcsolatban a következő észrevételeket teszi:

1. **Fogyatékossággal élő nők**

A fogyatékos személyek közösségén belül a fogyatékossággal élő nők több, mint 50%-ot képviselnek.

A Programra vonatkozó anyag tartalmazza, hogy a 2011. évi népszámlálási adatai alapján 1,6 millió fölött van a tartósan beteg, egészségkárosodott emberek száma, akik az esetek jelentős részében valamilyen fogyatékossággal is élnek. A tartósan beteg személyek 58%-a nő, akik egyébként mind egészségi problémát, betegséget, mind pedig korlátozottságot magasabb arányban jeleztek, mint a férfiak.

**Ezért fontosnak tartjuk, hogy a Program III. fejezetében feltorolt Beavatkozási területek, tematikus célok gender megközelítéssel kerüljenek kialakításra.** Így kerülhetjük el azt, hogy a jogi szabályozások, intézkedések figyelmen kívül hagyják a fogyatékos nők speciális igényeit. ’A fogyatékos emberek társadalmi inklúzióját támogató szakmai fejlesztések ’ résznél pl. fontos, hogy az országos szemléletformáló programok magukban foglalják a fogyatékossággal élő nők társadalmi szerepének megismertetését és elfogadtatását a társadalommal. Az ’Egészségügy’, mint beavatkozási területnél pedig pl. alap és szakellátásoknál a nemhez igazodó szolgáltatásokat kell biztosítani.

Örvendetesnek tartjuk, hogy a Program külön beavatkozási, tematikus célként szól a fogyatékos nőkről és fogyatékos gyerekekről a többszörösen veszélyeztetett csoportok között. Itt az ideje feltérképezni, hogy a fogyatékos nők a nemiségük okán milyen hátrányos megkülönböztetésben részesülnek és milyen intézkedések szükségesek ezek elkerülésére.

**Javaslat: Az Országos Fogyatékosügyi Program III. fejezetében feltorolt Beavatkozási területek, tematikus célok gender megközelítéssel kerüljenek kialakításra.**

1. **Semmit, rólunk, nélkülünk alapelv**

A Program alapelvként szól arról, hogy a *’fogyatékos személyeket (is) érintő jogszabályok, programok tervezése és végrehajtása során biztosítani kell annak érdemi lehetőségét, hogy a fogyatékos személyek saját jogon vagy a maguk választotta képviselőik útján véleményt nyilvánítsanak az adott állami, kormányzati intézkedés tartalmáról.*’

A korábbiakban sok olyan példát láttunk, amikor a fogyatékos emberek szervezetei bár formálisan meghívást kaptak különböző egyeztetetésekre, az ügyek kimenetelére, az elfogadott dokumentumokra, jogi szabályozásra, illetve az intézkedésre valós hatást nem tudtak gyakorolni. Ennek az alapelvnek a hatékony megvalósítására új, hatékony eszközöket kell alkalmazni. (Ennek megváltoztatása a kormány kötelessége, amelyet a Fogyatékos Emberek Jogairól szóló ENSZ Egyezmény ratifikálásával vállalt.)

A részvétel elengedhetetlen feltétele annak, hogy a fogyatékos emberek a társadalom egyenjogú tagjaiként beleszólhassanak az életüket érintő döntések alakulásába és tudásukkal, valamint tapasztalataikkal járulhassanak hozzá azok eredményes végrehajtásához.

A fogyatékos embereket hatékony módon kell bevonni a döntéshozatali folyamatokba, és el kell érni, hogy közvetlen hatást gyakoroljanak ezen mechanizmusok eredményére.

A részvétel ki kell, hogy terjedjen az összes, bármilyen típusú fogyatékossággal élő személyeket képviselő szervezetekre, valamint azon csoportokra, akik többszörös diszkriminációnak vannak kitéve (fogyatékossággal élő nők, gyerekek stb.). Jelenleg az Országos Fogyatékosügyi Tanácsban nincsen biztosítva a fogyatékos nők saját jogú képviselete.

Fontos megjegyezni, hogy a fogyatékos emberek saját önérdekérvényesítő szervezetei kapjanak hangot a kormányzattal folytatott párbeszédben. A fogyatékos emberek számára szociális és egyéb szolgáltatást nyújtó alapítványok, szervezetek pedig partnerséget kapjanak.

A fogyatékos emberek szervezeteinek ezen túlmenően teljes mértékben részt kell venniük a Program végrehajtásának ellenőrzésében.

**Javaslat: Az Országos Fogyatékosügyi Program tehát írja elő a „Semmit, rólunk, nélkülünk” alapelv megvalósítását szolgáló új, hatékony konzultációs mechanizmus kidolgozását.**

**Nemzeti Fejlesztési Programok**

Az Európai Uniós forrásoknak a következő 7 évben történő felhasználásánál az EU vonatkozó rendelete horizontális szempontként írja elő a hozzáférhetőséget és a hátrányos megkülönböztetés tilalmát. Ugyancsak fontos előírása az EU rendeletnek a civil társadalommal történő párbeszéd. Az OFP végrehajtását segíti, ha a SA felhasználásával nem történik olyan fejlesztés, beruházás, amely kirekeszti a fogyatékos embereket azok használatából. Ennek elérése csak akkor lehetséges, hogy az OFP alapelveit, köztük a „Semmit rólunk nélkülünk”, a hozzáférhetőség, a hátrányos megkülönböztetés tilalma alapelveket az EU-s pénzek felhasználásánál a fogyatékos emberek szervezeteinek bevonásával betartjuk.

**Javaslat: Az Országos Fogyatékosügyi Program tartalmazza, hogy a nemzeti fejlesztési programoknál figyelembe veszik a Program alapelveit, különösen a ’hozzáférhetőség’, a ’hátrányos megkülönböztetés tilalma’, illetve a ’semmit, rólunk, nélkülünk’ alapelveket.**

**A fogyatékosságügy horizontális kérdés**

Fontos megállapítása az Országos Fogyatékosügyi Programnak, hogy ’a fogyatékosságügy horizontális kérdés, amelyben számottevő előrelépés csak a teljes érintett kormányzati spektrum együttes fellépése esetén érhető el, ezért elsődleges feltétel, hogy valamennyi érintett ágazat érdemi intézkedésekkel kapcsolódjon be a végrehajtásba.’ A szociális tárcára annál több feladat hárul, minél kevésbé látja el feladatát a többi tárca, és hoz olyan intézkedéseket, amelyek figyelmen kívül hagyják a fogyatékos személyek igényeit.

Meg kell teremteni azt a hatékony mechanizmus, amelyben minden tárca minden intézkedésének vizsgálata megtörténik az alapján, hogy az adott intézkedés figyelembe veszi-e a fogyatékos emberek igényét, illetve, hogy az adott intézkedés milyen módosításokat igényel annak érdekében, hogy a fogyatékos emberek életminőségét másokkal azonos módon javítsa.

**Javaslat: a Program írja elő annak a hatékony mechanizmusnak a kidolgozását, amely biztosítja a fogyatékosságügy horizontális megjelenését az egész kormányzati politikában.**

Földesi Erzsébet, elnök

Fogyatékos Emberek Szervezeteinek Tanácsa